Na temelju članka 117. stavka 5. Zakona o socijalnoj skrbi (Narodne novine 157/13, 152/14, 99/15, 52/16, 16/17, 130/17 i 98/19) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18 i 23/18), Gradska skupština Grada Zagreba, na \_\_\_\_ sjednici, \_\_\_\_\_\_\_\_\_\_ 2020., donijela je

**ODLUKU**

**o izmjenama i dopunama Odluke o socijalnoj skrbi**

**Članak 1.**

U Odluci o socijalnoj skrbi (Službeni glasnik Grada Zagreba 26/14, 19/15, 6/16, 16/16, 23/16 i 4/19) članak 3. mijenja se i glasi:

„Prava socijalne skrbi utvrđena ovom odlukom, izuzevši prehranu u pučkoj kuhinji i uslugu smještaja beskućnika, ostvaruju državljani Republike Hrvatske s prijavljenim prebivalištem u Gradu Zagrebu te azilanti i stranci pod supsidijarnom zaštitom s prijavljenim prebivalištem u Gradu Zagrebu, te članovi obitelji azilanata i članovi obitelji stranaca pod supsidijarnom zaštitom koji zakonito borave u Republici Hrvatskoj, a kojima je međunarodna zaštita odobrena sukladno Zakonu o međunarodnoj i privremenoj zaštiti.“

**Članak 2.**

U članku 4. točki 1. alineji 6. iza riječi: „stanovanja“ točka se zamjenjuje točkom sa zarezom i dodaje se alineja 7. koja glasi:

„- naknada za podmirenje troškova obvezne minimalne javne usluge prikupljanja otpada.“

- u točki 2. alineji 7. pod a) iza riječi: „osobe“ točka se zamjenjuje točkom sa zarezom i dodaje se alineja 8. koja glasi:

„- pravo na subvencioniranu mjesečnu pokaznu kartu ZET-a.“

**Članak 3.**

U članku 6. stavku 4. iza riječi: „Korisnicima“ dodaju se riječi: „novčane pomoći umirovljenicima,“.

**Članak 4.**

U članku 7. stavku 1. iza riječi: „umirovljenici“ dodaju se riječi: „koji imaju prijavljeno prebivalište na području Grada Zagreba najmanje 5 godine neprekidno prije podnošenja zahtjeva, a“

**Članak 5.**

U članku 9. stavak 1. mijenja se i glasi:

„Postupak za ostvarivanje prava na novčanu pomoć umirovljenicima pokreće se podnošenjem zahtjeva gradskom upravnom tijelu nadležnom za poslove socijalne zaštite (u daljnjem tekstu: ured) koji utvrđuje ispunjavanje uvjeta za stjecanje prava i donosi rješenje.“

U stavku 2. u zagradi iza riječi: „inozemnog osiguranja,“ dodaju se riječi: „potvrdu FINA-e o blokadi računa ovršenika,“.

Stavak 4. briše se.

**Članak 6.**

U članku 15. riječi: „to pravo“ zamjenjuju se riječima: „pravo na novčanu pomoć za osobne potrebe (džeparac)“.

Iza stavka 1. dodaje se stavak 2. koji glasi:

„Pravo iz stavka 1. ovoga članka ne ostvaruju osobe kojima je priznato pravo na novčanu pomoć umirovljenicima.“

**Članak 7.**

Iza članka 20. dodaje se podnaslov i članci 20.a i 20.b koji glase:

„**NAKNADA ZA PODMIRENJE TROŠKOVA OBVEZNE MINIMALNE JAVNE USLUGE PRIKUPLJANJA OTPADA**

**Članak 20.a**

Pravo na naknadu za podmirenje troškova obvezne minimalne javne usluge prikupljanja otpada ostvaruju korisnici naknade za troškove stanovanja kojima je to pravo utvrđeno rješenjem ureda.

**Članak 20.b**

Postupak za ostvarivanje prava na naknadu za podmirenje troškova obvezne minimalne javne usluge prikupljanja otpada pokreće se podnošenjem zahtjeva uredu, koji utvrđuje ispunjavanje uvjeta za stjecanje prava i donosi rješenje.

Ured će, jednom mjesečno, dostavljati popis korisnika prava na naknadu za podmirenje troškova obvezne minimalne javne usluge prikupljanja otpada Gradskom uredu za gospodarstvo, energetiku i zaštitu okoliša, koji izvršava rješenja.

Naknada za podmirenje troškova obvezne minimalne javne usluge prikupljanja otpada korisniku pripada od prvog dana slijedećeg mjeseca nakon podnošenja zahtjeva.“

**Članak 8.**

U članku 26. stavku 1. iza riječi: „Domovinskog rata“ dodaju se riječi: „ili podnesen zahtjev korisnika iz članka 24. stavka 4. ove odluke“.

**Članak 9.**

U članku 28. stavku 2. riječi: „u suradnji s udrugama branitelja iz Domovinskog rata“ brišu se.

**Članak 10.**

U članku 32. stavku 1. točka a) mijenja se i glasi:

„a) umirovljenici čiji su ukupni prihodi jednaki ili manji od 2.500,00 kuna mjesečno;“.

Točka e) mijenja se i glasi:

„e) osobe starije od 65 godina, koje nisu korisnici mirovine, a čiji su ukupni prihodi jednaki ili manji od 2.500,00 kuna mjesečno,“.

Iza točke g) dodaje se točka h) koja glasi:

„osobe iz točke c) koje su umirovljenici čiji je iznos mirovine jednak ili manji od 5.000,00 kuna mjesečno“.

**Članak 11.**

Članak 33. mijenja se i glasi:

„Pravo na besplatnu godišnju ili mjesečnu pokaznu kartu ZET-a, ako to pravo ne ostvaruju po drugoj osnovi, imaju redoviti učenici i redoviti studenti čiji su ukupni mjesečni prihodi po članu kućanstva jednaki ili manji od 2.000,00 kuna.

Pravo iz stavka 1. ovoga članka, ako to pravo ne ostvaruju po drugoj osnovi, imaju i redoviti učenici i redoviti studenti smješteni na skrb izvan vlastite obitelji, temeljem pravomoćne odluke nadležnog tijela.

Korisnike prava iz stavaka 1. i 2. ovog članka, na njihov zahtjev, utvrđuje gradsko upravno tijelo nadležno za demografiju, na temelju dokaza potrebnih za ostvarivanje prava (dokaza o statusu redovitog učenika, dokaza o statusu redovitog studenta odnosno apsolventa sa studentskim pravima, dokaza o prebivalištu u Gradu Zagrebu ne starijeg od mjesec dana od dana podnošenja zahtjeva, pravomoćne odluke nadležnog tijela o skrbi izvan vlastite obitelji te po potrebi i drugih dokaza).“

**Članak 12.**

Iza članka 34. dodaje se podnaslov i članak 34.a koji glase:

**„PRAVO NA SUBVENCIONIRANU MJESEČNU POKAZNU KARTU ZET-a**

**Članak 34.a**

Pravo na subvencioniranu mjesečnu pokaznu kartu ZET-a, ako to pravo ne ostvaruju po drugoj osnovi, imaju umirovljenici i osobe starije od 65 godina života koje nisu korisnici mirovine, a čiji ukupni prihodi iznose od 2.500,01 kuna do 3.200,00 kuna mjesečno.

Korisnike prava iz stavka 1. ovoga članka, na njihov zahtjev, utvrđuje ured, na temelju dokaza potrebnih za ostvarivanje prava (dokaz o visini mirovine iz inozemnog osiguranja, odnosno po potrebi i drugih dokaza)“.

Mjesečna subvencija priznaje se u visini polovice iznosa cijene mjesečne pokazne karte ZET-a.“

**Članak 13.**

U cijelom tekstu Odluke riječi: „utvrđuje uvjete“ zamjenjuju se riječima „utvrđuje ispunjavanje uvjeta.“.

**Članak 14.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**PREDSJEDNIK**

**GRADSKE SKUPŠTINE**

**prof. dr. sc. Drago Prgomet**